和遁澤武夷石乳吟
作者：王柏
朝代：宋

paragraphs: 遁翁聲價爲時重，幾年勤學方繇統。
麗澤門人已寂寥，衣冠奕奕皆遺種。
當日詩編誰尚存，遜齋今幸傳聞孫。
平生工作風刺體，近來琢句如春溫。
靈芽來自幔亭里，貯以紗囊紅與紫。
一掬槍旗分雅供，七碗盧仝爲驚起。
贔屭古鼎親烹嘗，清風習習生詩腸。
雲根不受塵土污，舌本豈带臺閣薌。
學海茫茫了無際，一覺回頭有餘地。
世味醲鮮多螫毒，無味之中要精嚌。
燕閒消息已潜通，滿閣遺書須細窮。
淡而不厭真雋永，不在松風蟹眼中。